ועדת הכספים, כנסת 20, פרוטוקול מספר 1054, 2018-05-28 13:00

משה גפני: שלום לכולם, שינויים בתקציב לשנת 2018, אנחנו עוברים לסעיף האחרון לסדר היום, מספר פניה לוועדה 13-14.

משה גפני: לפני כן, הבטחתי לחברת הכנסת נחמיאס ורבין הצעה לסדר.

איילת נחמיאס ורבין: לפני ההצעה לסדר, אדוני יושב-ראש הוועדה היקר לי מאוד, זה באישור של חנה, אני לובשת היום חולצה של הדר גולדין ואורון שאול ואני מתכוונת ללבוש חולצה כזאת כל שבוע.

איילת נחמיאס ורבין: פדיון שבויים זו מצווה גדולה ביהדות ואני מבקשת שכל הבית הזה, שאני יודעת שמגויס רגשית, יתגייס יותר.

איילת נחמיאס ורבין: עכשיו יהיו הרבה לחצים על שחרור הומניטארי בעזה, שזה חשוב, אבל לא יכול להיות שהמשפחות האלה יעמדו לבד והם עומדים לבד אדוני היושב-ראש.

איילת נחמיאס ורבין: ההצעה שלי לסדר היא בהמשך לדיון בשבוע שעבר, אני חושבת שאי אפשר לאפשר לממשלה לעשות העברות תקציביות מבלי שיהיו 100 מיליון שקלים למערכת ההתראה.

איילת נחמיאס ורבין: יש דיון בינך לביני אם זה 65 מיליון או 100 מיליון שקלים.

איילת נחמיאס ורבין: אדוני היושב-ראש, אני יודעת שזה מטריד ומעציב אותך, זה פשוט לא בסדר מה שהממשלה עושה בעניין הזה ואמרת שאתה תלחץ עליהם.

איילת נחמיאס ורבין: אני יודעת ששר האוצר נמצא עכשיו באבל אישי ואנחנו שולחים לו מכאן תנחומים כנים, אבל מערכת ההתראה לא עומדת על יותר ממאה מיליון שקלים, אדוני יושב הראש, אנחנו חייבים לעשות את זה והיום זו הזדמנות טובה.

משה גפני: לגבי החולצה אני לא מסתכל, אז לא יודע להגיד לך.

משה גפני: לגבי השבויים והנעדרים - - -

איילת נחמיאס ורבין: יודעת שהלב שלך נמצא שם.

משה גפני: מה שאפשר לעזור אני עוזר.

משה גפני: לגבי הנושא השני, שהוא הנושא המעשי, אמרתי את זה בישיבה הקודמת לאחר שאישרנו את ההעברות, אמרתי שאני אשב עם שר האוצר.

משה גפני: הדיון על מיגון הצפון היה בשני, בצוהרים נפגשתי עם שר האוצר, חלק מהזמן עם העוזרים שלו וחלק מהזמן אתו בארבע עיניים.

משה גפני: אני אומר לך באופן חד משמעי שהוא לקח את העניין ברצינות, במיוחד שדיברתי על נושא ההתראה, שאמרתי בוועדה שלא תהיינה העברות.

משה גפני: הוא אמר לי שהוא לוקח את העניין ברצינות, הוא נפגש עם אלוף פיקוד העורף, הוא מדבר עם משרד הביטחון וזה יקרה.

משה גפני: זה מה שהוא אמר לי.

משה גפני: אני לא יכול להגיד עכשיו נעצור הכול - - -

איילת נחמיאס ורבין: אני חייבת לספר לך על פניה אבסורדית שעשיתי הבוקר לשר הביטחון.

איילת נחמיאס ורבין: בישוב אדמית יש בעיה של צופר.

איילת נחמיאס ורבין: אין להם צופר.

משה גפני: אמרת את זה, למה את צריכה לחזור על זה שלוש פעמים.

איילת נחמיאס ורבין: זה פחות מקילומטר מהגבול.

איילת נחמיאס ורבין: לא מממנים להם צופר נוסף.

משה גפני: נכנסנו לעניין והנענו תהליך.

משה גפני: הצפון לא היה על סדר היום בעניין הביטחוני בגלל שזה היה גבול שקט.

משה גפני: הדרום הופגז ולקח הרבה זמן עד שמיגנו אותו.

משה גפני: במקרה של הצפון התנענו תהליך.

משה גפני: גם בוועדת המשנה להגנת העורף בוועדת החוץ והביטחון בראשותו של עמיר פרץ וגם כאן בוועדת הכספים ואנחנו לא נרפה מהעניין הזה.

משה גפני: אני יודע שהם יושבים כדי למצוא פתרון שיהיה פתרון רב שנתי.

משה גפני: לכן, החלק הזה שהעלית הוא חלק נכון והוא בדרך לפתרון.

מיקי לוי: 25 מיליון שקל להתיישבות צעירה באיו"ש.

משה גפני: הפניות נמצאות.

בצלאל סמוטריץ': כולל 645?

איילת נחמיאס ורבין: אתה תמיד אומר שאתה מודאג מהטרור החקלאי, למה את ה-16 מיליון על הביטוח לחקלאים לא מסכימים להקדים למנכ"ל משרד החקלאות ל-2018?

בצלאל סמוטריץ': למה את תוקפת אותי?

בצלאל סמוטריץ': אני אתך.

בצלאל סמוטריץ': יש כאן 645 מיליון.

מיקי לוי: לחטיבה להתיישבות.

משה גפני: מספר פניה לוועדה 13-14.

אורי דביר: הפניה נועדה להעברת תקציב של 10 מיליון שקלים בהרשאה להתחייב ו-13 מיליון שקלים במזומן בהתאם להחלטת ממשלה 528 בנושא הטבות למעסיקים בתחום הגנת הסייבר וקהילת הסייבר הלאומית בבאר שבע.

אורי דביר: התקציב נועד לעודד חברות בתחום הסייבר, לפעול בעיר באר שבע על מנת לפתח את התעשייה עתיקת הידע בעיר.

משה גפני: יש התנגדות להעברה הזאת?

משה גפני: זה למלחמה בסייבר בבאר שבע.

משה גפני: מי בעד אישור הפניות ירים את ידו.

משה גפני: בעד – רוב

משה גפני: נמנעים – אין

משה גפני: הפניות אושרו.

איילת נחמיאס ורבין: הייתי מצביעה בעד, אם היית מעביר את הכסף למיגון.

איילת נחמיאס ורבין: למרות שאני אופוזיציה.

אחמד טיבי: אני מבקש רביזיה.

איילת נחמיאס ורבין: טוב עשית.

אחמד טיבי: תבטל את הרביזיה.

בצלאל סמוטריץ': אני מצטרף.

בצלאל סמוטריץ': אני מגיש רביזיה.

משה גפני: מספר פניה לוועדה 25 – ביטחון.

שירה עמיאל: הפניה נועדה לתקצוב תוספת הרשאה להתחייב בסך 300 מיליוני שקלים, מפאת הסיווג כל ההסברים לגבי השימושים יינתנו בוועדה המשותפת המסווגת.

מיקי לוי: אתה חבר בוועדה המשותפת?

מיקי לוי: זה בסדר?

משה גפני: כן.

משה גפני: מי בעד אישור הפניה ירים את ידו.

משה גפני: בעד – רוב

משה גפני: נמנעים – אין

משה גפני: הפניה אושרה.

בצלאל סמוטריץ': אני מבקש רביזיה.

משה גפני: פניה מס' 26 לוועדה, של המשרד להגנת הסביבה.

אורי דביר: הפניה נועדה לתקצוב סך של 95 מיליון שקלים בהרשאה להתחייב ולביצוע שינויים פנימיים בהיקף של 104 מיליוני שקלים במשרד להגנת הסביבה.

אורי דביר: התקציב הזה נועד עבור יישום התכנית הלאומית לצמצום זיהום אוויר מתחבורה.

אורי דביר: במסגרת התכנית לצמצום זיהום האוויר לרכבי דיזל יועצי המשרד בתכנית גריטה חדשה ובפעולות לצמצום זיהום האוויר על ידי התקנת מסננים.

אורי דביר: בנוסף, בפניה מועבר תקציב הרשאה ליישום מספר החלטות ממשלה שמפורטות לכם בדברי ההסבר, שעוסקות גם הם בזיהום אוויר מתחבורה.

בצלאל סמוטריץ': מתי היו החלטות הממשלה?

אורי דביר: 2016, ו-2017.

בצלאל סמוטריץ': אז למה זה לא היה בתוך התקציב?

אורי דביר: אלה החלטות שהתקבלו לאחר בניית התקציב.

אורי דביר: החלטות היו ב-2017, אחרי בניית התקציב.

בצלאל סמוטריץ': למה לא עשינו שינויים תוך כדי הוועדה.

אורי דביר: אנחנו עושים עכשיו.

משה גפני: מי בעד אישור הפניה ירים את ידו.

משה גפני: מי נגד?

משה גפני: נא להצביע.

משה גפני: בעד – רוב

משה גפני: נמנעים – אין

בצלאל סמוטריץ': אני מבקש רביזיה.

משה גפני: הפניה אושרה, יש רביזיה.

משה גפני: מספר פניה לוועדה 45, של משרד ראש הממשלה.

תמר לוי בונה: הפניה התקציבית נועדה לתקצב סך של 141,204,000 בהרשאה להתחייב בגין שני הסכמי העתקה, הסכם נצר מטעי והסכם ישיבת תורת החיים.

תמר לוי בונה: שני הסכמים האלה תוקצבו בתחילה - - -

משה גפני: מה זאת ישיבת תורת החיים?

בצלאל סמוטריץ': של הרב טל.

בצלאל סמוטריץ': הם היו בנווה דקלים היום זה ליד בנימין.

משה גפני: למה זה עובר פה?

בצלאל סמוטריץ': זה הסכם של המגורשים.

בצלאל סמוטריץ': זו ישיבה שגורשה ורק עכשיו עברו למתחם הקבע.

תמר לוי בונה: מדובר בסעיף 04, סעיף ראש הממשלה.

משה גפני: מה אני צריך לעשות עם הפניה הזאת בצלאל?

תמר לוי בונה: בתחילה תוקצבו שני הסכמי ההעתקה האלה בהתייחס לתקציב של שנת 2017 מתוך צפי שההסכמים יחתמו בשנה זו.

תמר לוי בונה: בשל העובדה שההסכמים הללו לא התממשו בשנת התקציב 2017 פנינו לתקצב אותם בשנת 2018 כיוון שהם הבשילו ליציאה לדרך.

תמר לוי בונה: מדובר במוסדות ציבור של מפוני גוש קטיף שעתה מועתקים ליישובי הקבע.

תמר לוי בונה: 144 מיליוני ₪.

משה גפני: הכסף הזה מיועד למפונים?

מיקי לוי: זה נשמע לי סכומי עתק.

מיקי לוי: אני לא נגד ישיבה.

משה גפני: הוא אומר שזה למפונים.

מיקי לוי: זה רק לישיבה.

משה גפני: למה הכסף הזה?

תמר לוי בונה: להעתקת המגורים ומוסדות הציבור.

משה גפני: למפונים מגוש קטיף.

בצלאל סמוטריץ': היה להם קמפוס שם.

בצלאל סמוטריץ': זה הזוי שזה לקח כל כך הרבה שנים.

משה גפני: אני בעד.

מיקי לוי: אתה יכול לתת גם לי 144 מיליון שקלים.

משה גפני: עמדותיי המדיניות לא רלוונטיות.

מיקי לוי: אף פעם לא הצבענו נגד אלו שפונו מעזה.

בצלאל סמוטריץ': גורשו.

משה גפני: מי בעד אישור הפניה ירים את ידו?

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: הפניה אושרה.

אחמד טיבי: אני מבקש רביזיה.

בצלאל סמוטריץ': אני לא מגיש רביזיה.

משה גפני: מספר פניה 46 של משרד האנרגיה.

טל היימן: הפניה נועדה להעביר 705 מיליוני ש"ח בהרשאה להתחייב לצורך יישום שתי תכניות מרכזיות של המשרד, אחת התכנית למימוש ההתייעלות האנרגטית שקבעה הממשלה בהתאם להחלטת הממשלה 1403 וגם לצורך מימוש יעדי הממשלה בתחום פרישת רשת חלוקת הגז הטבעי.

טל היימן: דרך תמיכה ישירה בפרישת קווי הרשת וגם תמיכה בביקושים מצד צרכנים מרוחקים.

טל היימן: הסכום הראשון של 350 מיליוני ₪ זה סכום שתוקצב בתקציב 2017, נדחה יישומו בגלל מורכבות גדולה ביישום המכרז, עכשיו הוא מוכן ליציאה לדרך ממש בשבועות הקרובים לכן אנחנו מבקשים את הסכום הזה.

טל היימן: הסכום השני הוא סכום גדול של שאר הכסף, שמחולק לכמה דברים, בראשיתם שדרוג קווי החלוקה ותכנית להאצת פרישת רשת החלוקה.

טל היימן: משהו שאנחנו עובדים עליו הרבה זמן, גם משרד האנרגיה וגם משרד האוצר ועכשיו בשל ליציאה לדרך.

איתן ברושי: את יכולה לתת דוגמה לאנרגיה המתחדשת, למה הכוונה?

טל היימן: התייעלות אנרגטית.

טל היימן: זו תכנית מאוד גדולה שתוקצבה.

טל היימן: החלטה 1403 מאפריל 2016 קבעה שני דברים מרכזיים: אחד, 500 מיליון ש"ח שיוקצו לטובת קרן ערבויות שהמדינה תיתן לגופים שיציעו פרויקטים של התייעלות אנרגטית.

טל היימן: הדבר השני זה 300 מיליוני ₪ לתכנית מענקים בתחום הזה.

טל היימן: בעוד שתכנית המענקים כבר יצאה לדרך, הערבויות זה משהו שהיה הרבה יותר מורכב, גם מבחינת הדרך המימונית הפיננסית של הוצאת התכנית לפועל וגם הקריטריונים ואיזה פרויקטים באמת יהיו טובים ועכשיו הדבר הזה מבשיל, כשצוות של שלושה משרדים שעובדים עליו קשה.

משה גפני: מי בעד אישור הפניה ירים את ידו?

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: הפניה אושרה.

בצלאל סמוטריץ': אני מבקש רביזיה.

משה גפני: פניה 47-48 של משרד השיכון.

שני מנדל לאופר: הפניה נועדה לתקצב 100 מיליוני ₪ במזומן ו-455 מיליוני ₪ בהרשאה להתחייב עבור סעיף הפיתוח של משרד הבינוי והשיכון.

שני מנדל לאופר: עיקר הכסף עבור רכישת דירות דיור הציבורי לזכאים ממתינים.

משה גפני: כמה כסף לדיור הציבורי?

מיקי לוי: חצי מיליארד.

שני מנדל לאופר: 240 מיליוני ₪ עבור רכישת דירות דיור הציבורי ויש כ-40 מיליוני ₪ עבור תחזוקת דיור ציבורי.

שני מנדל לאופר: 100 מיליוני ₪ במזומן כחלק מהסכם האיגוח של חברת עמידר.

שני מנדל לאופר: זה לגבי הדיור הציבורי.

שני מנדל לאופר: לגבי עיקרי הפניה, יש גם פיתוח מערכות מידע ושירותי מחשוב.

שני מנדל לאופר: 62 מיליוני ₪ עבור שירותי מחשוב ומערכות מידע והסכם רב שנתי עם הטכניון וכן יש כסף עבור שיקום שכונות ותשתיות ותיקות ומימון ותחזוקה של דירות דיור ציבורי בהתאם לביצוע בפועל.

משה גפני: מי בעד אישור פניות 47-48 ירים את ידו?

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – אין

משה גפני: הפניות אושרו.

בצלאל סמוטריץ': אני מבקש רביזיה.

משה גפני: פניה אחרונה, בקשה של עודפים של משרד החקלאות.

משה גפני: בקשה מספר 33001.

תמר לוי בונה: הפניה התקציבית נועדה להעברת עודפים משנת התקציב 2017 לשנת התקציב 2018 בסך של 674 מיליוני ₪ ו-375,000 במזומן לתכניות התקציב הבאות:

תמר לוי בונה: תכנית 330102 הוצאות שוטפות לפעילות המשרד – 181,014,000 מיליוני ש"ח זו תכנית טיפולית במהותה אשר העודפים בה נוצרים כתוצאה מכך שהתקשרויות בה נעשות במהלך השנה השוטפת.

תמר לוי בונה: מדובר בהתקשרויות של ניקיון, תקשורת, שמירה, חשמל, ארנונה וכדומה כפי שמפורט הן בתוספות שהגשנו והן בדברי ההסבר המקוריים.

תמר לוי בונה: תכנית 33022 הוצאות שוטפות לפעילות מנהל המחקר החקלאי 350,110,000 מיליוני ₪ גם כן מדובר בתכנית תפעולית רק של מנהל המחקר אשר כוללת תשלומים דומים כפי שתראו כמפורט בדברי ההסבר.

תמר לוי בונה: תכנית 330402 הוצאות שוטפות לפעילות הרשות לפיתוח והתיישבות החברה הבדואית בנגב.

תמר לוי בונה: 16,520,000 מיליוני שקלים, זו תכנית של הוצאות שוטפות.

תמר לוי בונה: מדובר בכל ההתקשרויות, הרכש של ציוד ושירותים של רשות החברה הבדואית.

תמר לוי בונה: תכנית 330501 היחידה לשילוב האוכלוסייה הבדואית.

תמר לוי בונה: ישנן שתי רשויות שאחריות על שילוב הבדואים, אחת בהיבטי קרקע והשנייה בהיבטים סוציו-אקונומיים, כאן מדובר בתכנית התפעול של היחידה לשילוב החברה הבדואית.

תמר לוי בונה: תכנית 330602 תמיכות ומחקרים בחקלאות 260,818,000 מיליוני ₪.

תמר לוי בונה: תכנית פעולות שכוללת את כל התמיכות בחקלאות, מענקי מחקר, פיתוח למחקרים בנושא חקלאות.

תמר לוי בונה: יש את כל רשימת התמיכות המפורטות בדברי ההסבר.

תמר לוי בונה: תכנית 330701 תמיכות לפי חוק צער בעלי חיים 8,510,000 מיליוני ₪.

תמר לוי בונה: תכנית 330801 פעולות אחרות באחריות המשרד.

תמר לוי בונה: במסגרת התכנית הזו יש כספים עבור החטיבה להתיישבות וכן כספים עבור גרעיני המשימה, כאשר הכספים עבור גרעיני המשימה הועברו בשלב זה לתכנית ייעודית, תכנית מעבר, כיוון שיש לגביהם בדיקה של היועץ המשפטי לממשלה.

משה גפני: פניתי ליועץ המשפטי לממשלה לאחר שהגיע לפה נושא גרעיני המשימה.

משה גפני: התברר, שאותם גרעינים מקבלים גם ממשרד החקלאות מהחטיבה להתיישבות ומקבלים גם ממשרד החינוך.

משה גפני: ביקשתי מהיועץ המשפטי לממשלה לבדוק האם אכן מדובר בכפל תמיכות.

מירב בן ארי: וזה בבדיקה כרגע?

בצלאל סמוטריץ': כרגע ההנחיה היא שאפשר להגיש או לזה או לזה.

בצלאל סמוטריץ': אפשר גם וגם.

בצלאל סמוטריץ': אני חשוב שזו טעות.

בצלאל סמוטריץ': גם אתה מסכים אתי שזו טעות.

משה גפני: אני לא מסכים עם כלום.

בצלאל סמוטריץ': הוא חתום אתי על חוק אבל כדי לדפוק אותנו הוא מוכן אפילו - - -

מירב בן ארי: אותו דבר היה עם השירות הלאומי.

משה גפני: מכיוון שראיתי שאותם גרעינים משימתיים מקבלים גם מהמשרד הזה וגם מהמשרד הזה, פניתי ליועץ המשפטי לממשלה ואמרתי לו שאני לא רוצה לעכב את ההעברה, את העודף של משרד החקלאות, שזה שליש מהתקציב שלו, מה עושים עם הדבר הזה שלדעתי הוא לא חוקי?

משה גפני: הוא שלח אלי את דינה זילבר, המשנה ליועץ המשפטי לממשלה והיא שלחה אלי את חנן ארליך היועץ המשפטי שכתב לי: בפנייתך שבסמך טענת לכפל תמיכות בגרעיני משימה תורניים מצד משרדי החקלאות והחינוך.

משה גפני: לצורך בדיקת הדברים בקשנו את התייחסותם של המשרדים הנזכרים, בין היתר נדרשת בחינת מהות התמיכה שניתנה בכל משרד ובחינת החלטות ועדות התמיכה השונות.

משה גפני: אומרים לי היועצים המשפטיים שכתוב במכתב, לכשתסתיים הבדיקה נעדכנך בתוצאותיה על כל היבטיה.

משה גפני: אני אוסיף למה שאמרה עכשיו תמר, היא אומרת אנחנו העברנו עודף לאישור.

משה גפני: בעודף יש גם את הגרעינים ההתיישבותיים.

משה גפני: אני בעד לאשר את העודף כיוון שמשרד החקלאות צריך לתפקד.

משה גפני: הנושא של הגרעינים המשימתיים עובר למשרד האוצר ששם אם תהיה תשובה שלילית מצד היועץ המשפטי לממשלה אז זה שלילי.

משה גפני: אם היא תהיה חיובית, עד שבועיים אביא לפה את עמדתו של היועץ המשפטי לממשלה ונאשר את זה, אם אכן התשובה תהיה חיובית.

משה גפני: לכן אני מבקש מהחברים לאשר את הפניה, את העודף של משרד החקלאות כדי לא לעכב.

משה גפני: כדי שלא יבוא עיתונאי ויגיד שגפני מעכב כי הוא רוצה את כל הכסף לישיבות.

משה גפני: כבר כתב את זה מישהו.

משה גפני: אני רוצה לא לעכב את הכסף למשרד החקלאות אבל אני רוצה לפעול על פי החוק.

משה גפני: אם מדובר על כפל תמיכות והיועץ המשפטי יגיד - - -

בצלאל סמוטריץ': לא הבנתי אותך.

בצלאל סמוטריץ': עכשיו הכסף עובר, הוא עובר למשרד החקלאות.

בצלאל סמוטריץ': אם הוא יופעל או לא יופעל, היועץ צריך אותך?

בצלאל סמוטריץ': יש יועצים במשרדי הממשלה, אם הוא יאשר הוא יעביר?

בצלאל סמוטריץ': אין חיה כזאת.

בצלאל סמוטריץ': אל תיצור תקדימים שלא קיימים.

בצלאל סמוטריץ': אתה מעולם לא העברת פה תקציב ואמרת שתעביר אותו אבל הוא לא יעבור, הוא יחכה עד שהיועץ המשפטי לממשלה יאשר.

בצלאל סמוטריץ': אני אעשה לך אותו דבר על דברים אחרים.

מיקי לוי: לא משנה, אני אעשה רביזיה על הכול.

מירב בן ארי: כבר עשית רביזיה על הכול עוד לפני - - -

בצלאל סמוטריץ': לא עשיתי רביזיה כי חשבתי שהוא הולך לעשות רביזיה על ההחלטה הזאת.

בצלאל סמוטריץ': אם לא, אני אמשוך את כל הרביזיות.

בצלאל סמוטריץ': אין לזה תקדים.

בצלאל סמוטריץ': אני אשמח מאוד שתקימו גרעין משימתי ותכנסו לפעולות חברתיות ותעשו מה שעושים הגרעינים המשימתיים ומקבלים ערבים, מקבלים דרוזים ויקבלו גם חרדים.

משה גפני: אתה מדבר שטויות.

משה גפני: אביא לך עשרות שבקשו ולא קבלו.

בצלאל סמוטריץ': אל תביא לי כוללים שאין להם שום קשר לגרעין משימתי, תעשה לי טובה.

משה גפני: הגרעין המשימתי שלנו בירוחם או בכרמיאל זה ישיבות, נכון?

בצלאל סמוטריץ': מה כל גרעין משימתי יקבל.

משה גפני: הצרות הכי גדולות שלנו זה ממכם.

משה גפני: אני מבקש כסף בשביל כוללים?

משה גפני: מספיק אני מביא לכם כסף.

בצלאל סמוטריץ': יש קריטריונים שוויוניים, יש ועדת תמיכות שאנחנו לא קשורים אליה ולא יושבים בה.

בצלאל סמוטריץ': כל מי שעומד בקריטריונים מקבל.

בצלאל סמוטריץ': נקודה.

בצלאל סמוטריץ': אם אתה טוען אחרת, אתה לא אומר אמת.

בצלאל סמוטריץ': יש תקנון, יש חוק במדינה הזו, אם הפניה הזאת עוברת, משרד האוצר לא יכול להשאיר אצלו חלק מהפניה, אין דבר כזה.

בצלאל סמוטריץ': כשהפניה הזאת תעלה להצבעה ותעבור, אתם תעבירו את כל הפניה למשרד החקלאות כמו שמקובל תמיד.

בצלאל סמוטריץ': אתם לא סוברניים, אין לכם סמכות לעשות משהו אחר עם כל הכבוד ליושב-ראש.

בצלאל סמוטריץ': הוא לא יכול להמציא היום תקנון חדש.

בצלאל סמוטריץ': זו פניה מאוחדת.

בצלאל סמוטריץ': אם אתה לא רוצה, אל תצביע על כל הפניה.

מיקי לוי: זה התרגיל הרגיל של פניה מאוחדת.

מיקי לוי: הפעם זה נגדך.

בצלאל סמוטריץ': תסמוך על היועץ המשפטי לממשלה שאם זה לא חוקי הוא לא יאשר להעביר את הכסף, הכסף יהיה במשרד החקלאות.

בצלאל סמוטריץ': היו"ר משה גפני אני יודע על פניות שכולם העבירו.

בצלאל סמוטריץ': ברגע שזה עובר למשרד האוצר, או שזה תלוי בהחלטתו של היועץ המשפטי זה לא יעבור למשרד החקלאות.

תמר לוי בונה: אני רוצה לחדד נקודה.

תמר לוי בונה: בדומה לנהוג בכספים פוליטיים וקואליציוניים, כאשר יש שאלות משפטיות בנוגע לכסף, הוא מועבר אל תוך משרד החקלאות אך לתקנה שהיא מסווגת חשבותית למשרד האוצר, קרי, עד שלא מתבהרת הסוגיה המשפטית לא ניתן להעביר את זה.

בצלאל סמוטריץ': האם זה צריך לעבור ועדה פה בנוסף או לא?

משה גפני: מה זה משנה עכשיו?

בצלאל סמוטריץ': הייתה על הכספים האלה חוות דעת משפטית שמאפשרת להעביר אותם.

בצלאל סמוטריץ': אחרת זה לא היה נכנס לפניה.

בצלאל סמוטריץ': זה כסף קואליציוני.

מיקי לוי: זה דיון קואליציוני או דיון בוועדת הכספים?

בצלאל סמוטריץ': נוהל היועץ אומר דבר כזה, כסף קואליציוני שלא התקבלה לגביו חוות דעת משפטית לפני החלטת הממשלה שקבלה אותו, עובר את תקנת הרזרבה במשרד האוצר, לא במשרד האם.

בצלאל סמוטריץ': כאשר מתקבלת חוות דעת, צריך לשנות את הנוהל הזה ואני עובד על זה מול היועץ, כאשר מתקבלת חוות דעת המשפטית התקציב הזה עובר כאן בוועדת כספים מתקנת הרזרבה לתקנה הרלוונטית במשרד הרלוונטי.

בצלאל סמוטריץ': מה שאנחנו עושים כרגע זה מעבירים את הכסף מתקנת הרזרבה אל תקנת המשרד כיוון שהתקבלה חוות דעת משפטית שמאשרת את הפעלתו.

בצלאל סמוטריץ': התקבלה כבר חוות צדעת על כל הפניה הזאת.

בצלאל סמוטריץ': אין אפשרות עכשיו כי גפני החליט שיש קושי משפטי, לעכב את זה.

בצלאל סמוטריץ': אין דבר כזה, אל תמציאו אותו.

בצלאל סמוטריץ': האם יש חוות דעת משפטית שאישרה לאשר את הכסף הזה?

תמר לוי בונה: יש חוות דעת משפטית ביחס - - -

בצלאל סמוטריץ': אז לפי התקנות של הוועדה הזאת ולפי נוהל היועץ הכסף הזה עובר למשרד החקלאות.

רועי פולקמן: זה לא חוזר לפה.

רועי פולקמן: שם זה יושב בתקנה שמאפשרת - - -

מיקי לוי: זה יושב בתקנה במשרד האוצר.

רועי פולקמן: זה יושב במשרד בסעיף שיש לו - - -

בצלאל סמוטריץ': זה לא מה שהיא אמרה.

בצלאל סמוטריץ': זה חוזר לכאן?

בצלאל סמוטריץ': או לא חוזר לכאן?

בצלאל סמוטריץ': מי משחרר את זה?

משה גפני: כאן יהיה דיון.

בצלאל סמוטריץ': לא יהיה דיון.

בצלאל סמוטריץ': זה מה שאני טוען.

בצלאל סמוטריץ': סליחה חברים, עם כל הכבוד, מחילה, יש שאלה משפטית קשה מאוד ביחס לפניה מספר 13-14 שהעברנו עכשיו.

בצלאל סמוטריץ': יש שאלה משפטית מאוד רצינית האם אפשר בכלל להעביר להפעיל את התקציב הזה של החלטת הממשלה 528.

בצלאל סמוטריץ': אני טוען שההרשאה להתחייב הזאת על הסייבר היא בלתי חוקית בעליל.

בצלאל סמוטריץ': אני מבקש שזה יעבור לתקנת רזרבה במשרד.

מיקי לוי: אתה יכול רק לבקש רביזיה אחרי שהצבעת, לא יותר מזה.

בצלאל סמוטריץ': גפני ממציא תקנון, אין חיה כזאת.

בצלאל סמוטריץ': אני מבקש לשמוע את היועצת המשפטית של הוועדה.

בצלאל סמוטריץ': האם יש חיה כזאת שתקציב שעובר עכשיו בוועדה מצביעים עליו, הוא עובר - - -

משה גפני: הבאתי את זה עכשיו לדיון?

משה גפני: מה אתה רוצה?

משה גפני: תמר אמרה את מה שהיא אמרה, אם זה כן חוזר או לא חוזר עוד נדבר.

משה גפני: תודה רבה.

משה גפני: חבר הכנסת ברושי בבקשה.

איתן ברושי: אדוני היושב-ראש, חברי הכנסת, אני חושב שאי אפשר לאשר את ההצעה משתי סיבות.

איתן ברושי: לא מובן, למרות שהיה ניסיון לפני כמה ימים, איך מתקציב שבערך שליש, אולי יותר, מתקציב משרד החקלאות השנתי מגיע למצב כזה?

איתן ברושי: זה מחדל ותקלה.

איתן ברושי: אי אפשר להסביר את הסכום הזה.

איתן ברושי: גם אם אין בעיות משפטיות, יש בעיות של ניהול.

איתן ברושי: לא עשו הסכמים על עובדי ניקיון?

איתן ברושי: איך יכול להיות שמשרד ממשלתי מגיע במצב של סוף מאי להעברות של נפח כזה גדול מהתקציב הכולל שלו?

איתן ברושי: דבר שני, אם זה היה גוף אחר לא הייתם יכולים להמשיך לשבת פה.

איתן ברושי: יש שתי בעיות קשות של משרד החקלאות שאתם לא פותרים, האחת זה הפשיעה החקלאית.

איתן ברושי: דברתי על זה עם ראש הממשלה ומחר אני אצל המנכ"ל שלו, זה לא יכול להיות, זה קורה לילה לילה שלא פותרים בעיות של הביטוח בהיקפים חסרי משמעות.

איתן ברושי: דבר שני, מקצצים מים בהיקף של 100 מיליון שקלים על מחדל שלא קשור לאף אחד.

איתן ברושי: הולכים לעקור מטעים בנחל עוז וברמת הגולן והממשלה לא מוצאת דרך לתת פיצוי שיכול לאפשר גם קיצות מרצון או איזשהו פיצוי.

איתן ברושי: אומר האיש שלך באוצר, ניתן להם שקל, לדעת כולם שקל זו השפלה.

איתן ברושי: אז בא משרד החקלאות ומעביר פה מאות מיליונים כאילו לא קורה כלום.

איתן ברושי: עם כל הכבוד לכל הסעיפים שכולם התנהלו עכשיו בלי הכסף הזה, אז אי אפשר להוריד פה 30, 40 מיליון שקל לביטוח?

איתן ברושי: אי אפשר לתת כסף למים?

איתן ברושי: תעצרו את הכול, המים זה קריטי.

איתן ברושי: המצב של המים שבראשון למאי רשות המים הוציאה קיצוץ, הקיצוץ הגיע ממשרד החקלאות לכל החקלאים והמשמעות היא דבר גורלי שלא היה צריך לקרות.

איתן ברושי: אז לפחות תסכימו על פיצוי.

איתן ברושי: לא מסכימים לשבת, אין גורם מתאם.

איתן ברושי: זה לא יכול להיות.

איתן ברושי: במה אתם מתעסקים?

איתן ברושי: אתם לא מתביישים?

איתן ברושי: עם כל הכבוד לכל המשימות.

מירב בן ארי: למה אתה אומר איך הם לא מתביישים.

מירב בן ארי: יש כאן בדואים ועוד מאות אלפי שקלים לתכניות חשובות.

איתן ברושי: הכול חשוב אבל משרד החקלאות - - -

מירב בן ארי: זה שיש עוד דברים חשובים זה לא אומר שאלה לא.

איתן ברושי: אז עכשיו צריך לעשות שינוי ולחלק אחרת את הכסף.

מירב בן ארי: פיתוח התיישבות בדואית בנגב, שילוב אוכלוסייה, מחקרים, צער בעלי חיים.

איתן ברושי: הכול חשוב, גם צער בעלי חיים וגם צער החקלאים.

איתן ברושי: מה שקורה הוא שמחסלים את החקלאות.

איתן ברושי: לכן אני אומר, תשנו את סדר העדיפות.

מירב בן ארי: רוצים לעזור לחקלאות ואתה אומר שמחסלים את החקלאות.

מירב בן ארי: תראה את התכניות.

מירב בן ארי: אתה לא קורא?

איתן ברושי: ראיתי את הכול.

מירב בן ארי: איזה עוד דברים צריך לעשות?

מירב בן ארי: זה לא אומר שהדברים האלה לא טובים.

מירב בן ארי: צריך לפתור גם את זה וגם את זה.

מירב בן ארי: לא צריך להתנות אחד בשני.

משה גפני: מה אתה מציע?

איתן ברושי: לא לאשר.

איתן ברושי: אני נגד, כמחאה.

מירב בן ארי: צריך לאשר ולאשר עוד דברים.

מירב בן ארי: אתה מתנה כסף בכסף?

מיקי לוי: כל הסעיפים ראויים.

מיקי לוי: אבל כאשר מדובר בתקציב של 1.9 שמבקשים להעביר 674 מיליון שקל, מעל חצי מיליארד שלא מומשו.

מיקי לוי: 2.6 מיליארד שזה עכשיו רבע, עוד קבלו תוספת, משרד החקלאות קיבל תוספת של 674 לא מומש, זה אומר דרשני בתכנון.

מירב בן ארי: זה נכון, אני מסכימה - - -

מיקי לוי: אני מתרעם על העניין הזה.

מיקי לוי: אני רוצה להזכיר לך, ניסיתי יחד עם חבר הכנסת פולקמן למצוא כסף, סכום פעוט לנושא הכלבת בצפון.

מיקי לוי: הוא הטרטר ומשרד החקלאות לא מצא סכום פעוט למיגור הכלבת בצפון ובסוף זה נפל על משרד האוצר בכל מיני קשקושים כאלה.

מירב בן ארי: אני מסכימה אתך.

מירב בן ארי: שבוע שעבר ראיתי שהוא לא מצא שני מיליון שקל גם לעוד משהו.

מיקי לוי: תראי איזה עוצמות, 674 מיליון בהערה תקציבית.

מיקי לוי: על זה אני מתרעם.

מיקי לוי: על חוסר התכנון אני מתרעם.

מירב בן ארי: על זה אני מסכימה אתך.

רועי פולקמן: יש לי הצעה, אפשר לבקש במסגרת התפקיד הפיקוחי לזמן את המנכ"ל לפה ולנהל אתו את השיחה הזאת.

רועי פולקמן: זה לא דיון מול אגף תקציבים.

משה גפני: אבל אני מציע לא לעכב את העודפים.

משה גפני: בסוף יכתבו עלי בעיתונים שאני מעכב.

מיקי לוי: לא סיימתי את דברי.

מיקי לוי: לפני כשבוע דנו בפשיעה חקלאית, שם חסר 60 מיליון שקל לתמיכה ביטוחית לאותם חקלאים שניזוקו.

מיקי לוי: זה הכול, 60 מיליון שקל, תראה על איזה סכומים אנחנו מדברים.

משה גפני: חבר הכנסת פולקמן, אתה דברת עם המנכ"ל של משרד החקלאות?

רועי פולקמן: אני בקשר שוטף אתו אתו, אבל אני חושב שצריך לזמן אותו לכאן לשיחה.

רועי פולקמן: באמת יש פה חריג בהיקף ביחס לתקציב של המשרד ונראה הגיוני שוועדת כספים מידי פעם תנהל דיון.

משה גפני: אני לא יכול שלא לאשר את זה.

מירב בן ארי: אני חושבת שצריך לאשר את זה.

מיקי לוי: הסעיף האחרון, יש חשד ממשי לכפל תקציבי עבור גרעינים משימתיים משני משרדים.

מיקי לוי: אחד משרד החינוך ואחר משרד החקלאות.

מיקי לוי: אם אין חשד, תאחדו את התקציבים תחת משרד אחד, שיהיה אפשר לפקח.

מיקי לוי: אני לא נגד.

מיקי לוי: רק אני אומר שיש פה חשד ממשי.

מיקי לוי: אני מצביע נגד מחובתך לדחות את זה.

מיקי לוי: אני יוצא עכשיו לכל העולם ואומר להם.

מיקי לוי: מחובתך לדחות את זה כי יש כאן ריח לא טוב.

מירב בן ארי: עברנו את זה כבר.

מירב בן ארי: אני מבקשת להביא ציטוט של שר החקלאות משבוע שעבר בעקבות המצב הביטחוני בעוטף עזה: "פניתי למשרד האוצר לתקצב את העלויות הנוספות של הקציר הנדרש בשדות הנגב בשני מיליון שקל, משרד האוצר מסרב לתקצב".

בצלאל סמוטריץ': דקה אחר כך הוא תיקן.

בצלאל סמוטריץ': הציטוט הזה מחוק מזמן.

בצלאל סמוטריץ': את לא מעודכנת.

בצלאל סמוטריץ': דקה אחר כך הוא תיקן.

מירב בן ארי: כתבת-נסעת.

משה גפני: העודף הזה מונח על שולחן הוועדה למעלה מחודש.

משה גפני: תמונת המצב היא ששליש מתקציב משרד האוצר נמצא כאן.

משה גפני: הפעם הראשונה לא אישרנו את זה כיוון שהרפרנטית הייתה בחו"ל.

משה גפני: לא היה בכלל מקום לדיון.

משה גפני: לאחר הסיפור ההוא הלכתי לבדוק את הנושא של כפל התמיכות.

משה גפני: פניתי ליועץ המשפטי למשלה, לא טייחתי את העניין.

בצלאל סמוטריץ': ענית בערך כמו ההיא אצל משפחת - - -

משה גפני: אולי מספיק.

בצלאל סמוטריץ': - - - תגיד את האמת.

משה גפני: מספיק, אני אוציא אותך.

בצלאל סמוטריץ': רק תגיד את האמת.

משה גפני: לא רוצה להגיד את האמת.

משה גפני: אתה אומר אמת כל הזמן.

משה גפני: לא מפסיק להגיד אמת.

בצלאל סמוטריץ': אז אתה תגיד מידי פעם.

משה גפני: לא רוצה אף פעם להגיד אמת.

משה גפני: אז פניתי ליועץ המשפטי לממשלה ואמרתי לו שלפני מונח העניין הזה של כפל תמיכות, על פניו זה נראה כפל תמיכות ואני לא יכול לאשר את זה כך.

משה גפני: פניתי גם למשרד האוצר ואמרתי שאני לא רוצה לעכב את הפניה הגדולה של משרד החקלאות.

משה גפני: אמרה תמר מקודם שפניתי נמצאת אצל היועץ המשפטי לממשלה, קראתי גם את המכתב, הפניה נבדקת.

משה גפני: היא נבדקת מול המשרדים.

משה גפני: התוצאה תהיה כדלהלן, אנחנו נעביר את הפניה.

משה גפני: אני מבקש מהחברים לתמוך בהעברה.

משה גפני: אם האופוזיציה לא רוצה, זה בסדר.

משה גפני: לתמוך בזה כי אני לא רוצה שוועדת הכספים תעכב תקציבים של החקלאות.

משה גפני: כפי שאמרה תמר, זה יעבור לתקנה, שהתקנה הזו לא ישתמשו בה עד שתהיה תשובה מהיועץ המשפטי לממשלה.

משה גפני: אם תהיה תשובה שלילית, אז זה חוזר חזרה.

משה גפני: אם התשובה תהיה חיובית, חלקית או מלאה, אני מביא את זה לכאן.

משה גפני: זה לא משנה אם נצטרך להצביע או לא נצטרך להצביע, החברים ידעו מה אמר היועץ המשפטי לממשלה על הנושא.

בצלאל סמוטריץ': את זה אתה יכול תמיד.

משה גפני: עוד מעט תעשה לי הכשר של הרבנות על מה שאני אומר.

בצלאל סמוטריץ': בד"צ.

משה גפני: רק שתדעו חברי וחברותי הנכבדים שאם זה יאושר וזה יהיה כשר, גרתי באופקים ואני יודע מה זה גרעיני משימה, כל חרדי שהגיש בקשה על גרעיני משימה, לא על כוללים כמו שהוא אומר כי הוא הרי דובר אמת כל הזמן, גרעיני משימה של פעילות שעושים אצל משפחות חלשות ועוד.

משה גפני: הייתי חלק מהעניין הזה, הגשנו בקשה, ענו לנו שהיות ויש כבר גרעין אחד, לא נותנים גרעין שני.

משה גפני: הם פשוט לוקחים הכול לעצמם.

משה גפני: למה אין גרעינים משימתיים אחרים?

משה גפני: למה רק של הציונות הדתית ולמה כפול?

משה גפני: אם הוא יאשר, יאשר.

משה גפני: אם הוא לא יאשר, אני אשאל את השאלה הזאת, למה?

משה גפני: לא כולנו בני עם אחד?

משה גפני: אני צריך להביא להם את הכסף לישיבות שלהם, הם לא טורחים בזה - - -

בצלאל סמוטריץ': שמענו - - -

משה גפני: שמעת.

משה גפני: מותר להגיד אמת פעם בקדנציה.

משה גפני: לכן אני מציע לאשר את זה כפוף למה שאמרה תמר.

משה גפני: בכל מקרה, אם התשובה תהיה שלילית, אמרתי אם התשובה תהיה חיובית זה יבוא לכאן, אני אביא בפני חברי הוועדה את הנושא הזה.

משה גפני: אני רוצה לומר לחברי במוכר שאינו רשמי, אני לא יודע למה אתם טורחים לבוא כל הזמן.

משה גפני: מונחים על שולחן הוועדה 41 מיליון שקלים למוכר שאינו רשמי.

משה גפני: זה נמצא בתהליך של בדיקה.

משה גפני: רק דבר אחד, אחרי שזה יאושר, לא צריך לעשות בעניין הזה פרופגנדה ולא צריך לדבר על העניין הזה, הוא מונח על שולחן הוועדה, בעקבות הדיונים שהתקיימו כאן.

משה גפני: תדעו ששר החינוך לא חתם עדיין על התקנות.

משה גפני: שר החינוך הוא לא מיהדות התורה, נדמה לי שהוא לא מש"ס, הוא מהמפלגה של סמוטריץ.

משה גפני: מי בעד אישור העודפים ירים את ידו?

משה גפני: מי נגד?

משה גפני: מי נמנע?

משה גפני: נא להצביע.

משה גפני: בעד – רוב

משה גפני: נמנעים – אין

משה גפני: הבקשות אושרו.

מיקי לוי: אני מבקש רביזיה.

משה גפני: אני מבקש ממך תמר אם תוכלי להעביר לנו בכתב את מה שאמרת.

משה גפני: תודה רבה.

בצלאל סמוטריץ': אני מבקש למשוך את הרביזיה של משרד השיכון.

דוד ביטן: אני מגיש על משרד שיכון.

משה גפני: אני מחדש את הישיבה.

משה גפני: הצבעות על רביזיות.

משה גפני: מי בעד רביזיה על בקשות 13, 14 לוועדה?

משה גפני: בעד – מיעוט

משה גפני: נמנעים – אין

משה גפני: פניה 25, משרד הביטחון מי בעד הרביזיה?

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

משה גפני: פניה 26, המשרד להגנת הסביבה, מי בעד הרביזיה?

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

משה גפני: פניה 45, המשרד להגנת הסביבה, מי בעד הרביזיה?

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

משה גפני: פניה 45, משרד ראש הממשלה, מי בעד הרביזיה?

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

משה גפני: פניה 46, משרד האנרגיה, מי בעד הרביזיה?

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

משה גפני: פניה 33001 עודף חקלאות

משה גפני: בעד – מיעוט

משה גפני: נמנעים – אין

משה גפני: הרביזיה לא התקבלה.

משה גפני: אני חוזר ואומר לגבי הסעיף הזה, הסיכום הוא שאם היועץ המשפטי לממשלה יפסול, אז זה יחזור.

משה גפני: אם הוא מאשר ומנמק, אני אביא לפה לדיון ולא יעבירו את הכסף אפילו אם הוא מאשר, עד שלא יתקיים פה דיון בתוך שבועיים.

משה גפני: תודה רבה לכולם הישיבה נעולה.